ለታላቁ መሪ የመታሰብያ ፀሎትና የጧፍ ማብራት ሥነ ሥርአት ተካሄደ
 የታላቁ መሪ መለስ ዜናዊ 4ኛ ዓመት መታሰቢያን አስመልክቶ በመንበረ ፀባዖት ቅድስት ሥላሴ ካቴድራል ቤተ ክርስቲያን በፀሎተ ፍትሐት፣ የጧፍ ማብራትና የአበባ ጉንጉን የማስቀመጥ መርሀ ግብር ተካሄደ፡፡ዛሬ ጠዋት በካቴድራሉ በተካሄደው በመርሀ ግብር የኢፌዴሪ ጠቅላይ ሚኒስትር ኃይለ ማርያም ደሳለኝን ጨምሮ ሚኒስትሮች፣ የፌዴራልና የክልል ከፍተኛ የመንግስት ባለ ሥልጣናትና አመራሮች ተገኝተዋል፡፡ታላቁን መሪ የማሰብ ሥነ ሥርዓት በጧፋ ማብራትና በተለያዩ ዝግጅቶች እየተከናወነ ይገኛል፡፡ በመለስ ስም በተሰየሙ ፓርኮች ችግኞችን በመትከል፣ በመንከባከብና የመለስን የአረንጓዴ ልማት ስትራቴጂ በማጠናከር ሞዴል ፓርኮችን ለማፍራት የሚደረገው ጥረትም በሁሉም የሀገሪቱ ክፍሎች ተጠናክሮ ቀጥሏል፡፡በተያያዘ ዜናም የህወሓት ኢህአዴግ ማዕከላዊ ኮሚቴ ባወጣው መግለጫ እንዳመለከተው ታጋይ መለስ ዜናዊ የኢትዮጵያ ብሔሮች፣ ብሔረሰቦችና ሕዝቦች በእኩልነት ላይ በተመሠረተ አንድነት ተሳታፊዎችና ተጠቃሚዎች እንዲሆኑ በግንባር ቀደምትነት የመሩና የታገሉ መሪ ናቸው፡፡ታጋይ መለስ ዜናዊ ለሀገሪቱ ዋስትናን ያረጋገጡ ፖሊሲዎችና ስትራቴጂዎች የቀረፁና በተግባር መርተው ገፅታዋን የቀየሩ ታታሪ የሕዝብ ልጅ መሆናቸውን መግለጫው ያትታል፡፡ለአፍሪካ ሕዝቦች የትግል ታሪክ አዲስ ምዕራፍ የከፈቱና የጭቁን ሕዝቦች ጠበቃ ሆነው የታገሉ  መሪ ናቸው ሲልም አክሏል- ማዕከላዊ ኮሚቴው፡፡ማዕከላዊ ኮሚቴው እንዳለው የሀገሪቱ ዕድገትና ሰላም የሚያንገበግባቸው የውስጥና የውጪ ጠላቶች እየተመዘገቡ ያሉ የልማትና የመልካም አስተዳደር ውጤቶችን ለማደናቀፍ ሲጥሩ ይስተዋላል፡፡ አገሪቱ ወደ ሁከትና ግርግር እንድትገባ የተለያዩ ሴራዎችና ስልቶችን አንግበው ለመተግበር እየተረባረቡ ነው፡፡ ሆኖም ግን በሕዝቡ የነቃ ተሳትፎ ሴራው ከሽፏል፡፡የህወሓት ኢህአዴግ ማዕከላዊ ኮሚቴ የሕዳሴውን ጉዞ ለማሳካት እየተደረገ ባለው ትግል እንደወትሮው ከሕዝቡ ጋር እጅ ለእጅ ተያይዞ እንደሚረባረብም በመግለጫው አመልክቷል፡፡ 